کوئٹہ: پبلک ہیلتھ انجینئرنگ مستونگ نا ایکسیئن سید عارف شاہ پارینے کہ محکمہ پی ایچ ای الس ءِ کنوئی آ ساف دِیر اتون اوار ایلو ویل آتا ایسر کننگ کن غٹ دوئی وسیلہ غاتے کاریم اٹ اتنگ ءِ، اونا درگہ الس کن بیست ءُ چار گھنٹہ ملوک ءِ الس ہرویل آ براہ راست اوڑتون رابطہ کننگ کیرہ۔ داہیت ءِ او سوشل ورکرز حافظ عبدالوحید ابابکی تون اوڑدہی ٹی گپ وتران کرسا پارے۔ سید عارف شاہ پارے کہ بحیثیت اسہ سرکاری آفیسر اونا دا زمواری جوڑ مریک کہ الس ءِ مون تروک ویل آتا ایسری ءِ پک کے مستونگ نا الس ءِ کنوئی آ ساف دیر انا فراوانی کن ہرممکن گام گیج کننگک دا چرجوئی ٹی ڈیوالئی و لاپرواہی ءِ اسُل سگنگ پننگک۔ سوشل ورکرز حافظ عبدالوحید ابابکی داوخت آ گپ وتران کرسا پارے کہ ہراتم آن ایکسیئن پی ایچ ای مستونگ سید عارف شاہ عہدہ نا چارج ءِ سنبھالانے الس نا ویل آتے ایسر کننگ کن غٹ دوئی وسیلہ غاتے کاریم اٹ اتنگ ءِ ہراڑا مستونگ نا الس نا کنڈآن اونا منت واری ءِ ہرفنہ۔ اوایکسیئن مستونگ سید عارف شاہ ءِ الس نا کنڈآن ہرممکن کمکاری نا باور کرفے۔
(اے پی پی)
